'Geen hulp uit SA' voor sakeman in Mosambiek sterf | Maroela Media
Die vrou van 'n Suid-Afrikaanse sakeman wat vroeg Woensdagoggend in aanhouding in Mosambiek gesterf het, beskuldig die Suid-Afrikaanse regering daarvan dat hy nie 'n vinger gelig het om haar te help om sy lewe te red nie.
André Hanekom (61) se vrou, Francis, en dogter Andrie glo sy dood hou verband met 'n beweerde sameswering om sy waardevolle grond aan die Noordkus van die land vir 'n multimiljoenrand-ontwikkeling te bekom.
Andrie het Woensdag, enkele ure nadat haar ma haar, waar sy in Kameroen werk, laat weet het haar pa is dood, deur haar trane aan Maroela Media gesê haar ma het feitlik geen hulp van die Suid-Afrikaanse regering en spesifiek die departement van internasionale betrekkinge en samewerking (Dirco) gekry nie.
"Elke keer wanneer die Suid-Afrikaanse konsulaat in Mosambiek my ma wou help, het Dirco in Suid-Afrika hul pogings blokkeer."
Francis, 'n verpleegsuster, vermoed André is die naweek vergiftig, al het die polisie aangevoer hy het 'n beroerte gehad. "My ma het vir hulle gevra of hulle dan dink sy is stupid om te glo dit was 'n beroerte," vertel Andrie. "Hy het bloed opgebring en het stuiptrekkings gekry.
"Toe my ma hom Dinsdag die laaste keer gaan sien het, was hy verlam, maar hy kon darem regop sit en praat."
Sy vertel haar ma moes Saterdag en weer Dinsdag alles in haar vermoë doen om haar pa te sien. "Hulle wou haar nie by hom toelaat nie, tot die dokter eindelik dit reggekry het dat sy hom kon sien. Dit het net geen sin gemaak dat hulle haar nie by hom wou toelaat nie."
Hul dogter Amanda, hier saam met haar pa, het hom nog Maandag op Facebook met sy verjaardag gelukgewens en die hoop uitgespreek dat hy binnekort veilig tuis sou wees. Foto Facebook
Vandat André op 1 Augustus geskiet en toe na 'n onbekende plek van aanhouding geneem is, was haar ma deurentyd bang sy sou die owerheid so ontstel met al haar vrae en haar aandrang daarop om haar man te sien dat hy vir goed sou "verdwyn".
"Uiteindelik was alles gereed dat hy hierdie week verhoor sou word, al is hy steeds nie aangekla nie en al was daar geen konkrete bewyse teen hom nie," sê Andrie, "maar verlede week Saterdag is hy in die hospitaal opgeneem nadat hy maande lank van tronk na tronk geskuif is."
Andrie vertel haar pa se gewese vennoot het haar ma twee weke voor André geskiet is, gebel om te sê hy gaan seerkry. "Sy eksvennoot wou sy grond hê vir 'n multimiljoenrand-ontwikkeling. My ouers wou dit in die hof uitsorteer," sê sy.
"Die onbekende mans wat hom aangeval en opgelaai het, het op sy bors gaan sit waar hulle hom pas geskiet het," het Andrie Woensdag bewoë vertel. "Daarna het hulle met hom na 'n veld gery waar van die mans een van hulle die hele tyd as 'generaal' aangespreek het.
"Nadat die staatsaanklaer Maputo toe is om uit te vind hoekom my pa aangehou word, het hulle gesê dis baie gekompliseerd. Al was dit 'n valse arrestasie, het hulle hom twee weke lank in die vieslikste tronk aangehou."
Sy sê haar ma het verwoed baklei om die Suid-Afrikaanse regering te oorreed om haar te help, maar al haar "gesoebat en gesmeek" was verniet.
Nadat André twee weke lank in die tronk op die kusdorp Pemba aangehou is, vertel Andrie, kon sy prokureur hom eindelik gaan spreek, maar net die volgende dag het hy uit die tronk verdwyn.
"My ma het ses maande lank uit haar kar geleef om vir my pa te baklei. Toe die hof beslis hy is onregmatig in hegtenis geneem, maar hulle hom nie wou vrylaat nie, het my ma gegaan om borgtog te betaal," sê Andrie. Sy sê toe haar ma egter by die gevangenis kom, was haar pa nie daar nie.
Deurentyd, wanneer Francis die Suid-Afrikaanse regering om hulp gesmeek het, het hulle gesê daar is niks wat hulle kan doen nie, voer Andrie aan. "Hulle het nooit ondersoek ingestel nie. Hulle het 'n onskuldige man in die tronk gelos. Eers die afgelope naweek het hulle gesê hulle sou help, en nou is hy dood."
Lindiwe Sisulu, minister van internasionale betrekkinge en samewerking, het Sondag in 'n verklaring gesê sy het Suid-Afrika se hoë kommissaris in Mosambiek opdrag gegee om Hanekom se saak fyn dop te hou en hom in die gevangenis te besoek nadat sy familie haar laat weet het hulle is bekommerd oor sy welstand. Dirco het toe gesê "dit gaan goed" met Hanekom waar hy in aanhouding is.
Andrie vertel haar ma, wat nie Woensdag per selfoon in Mosambiek bereikbaar was nie, moet nog besluit waar sy haar man in Suid-Afrika wil laat begrawe, maar sy is vasbeslote om sy oorskot huis toe te bring.
Dirco se woordvoerder kon nie Woensdag telefonies bereik word nie. Maroela Media het skriftelike navrae aan die departement gerig en wag op terugvoer.
Hul was te besig om die 6 wat verdrink het se familie daar te vertroos
Cyril, nou sal ek net graag van jou wil weet, jy wat beduie julle sal nie grondgrype in die land toelaat nie, wat nou van die boere wat vir lank in plaasaanvalle vermoor word, sal jy die boere en die mense binnelands die gemoedsrus kan gee dat julle uitvoering aan jou versekering sal gee? Ek meen nou, tot dusver het die plaasaanvalle nie afgeneem nie, dit gaan nou al vir 'n paar jaal lank al so.
Ek daag Maroela om die te plaas/ toe te laat.
Natuurlik sal hy nie gehelp word nie want hy is wit en afrikaans!
Dit is skokkend van lindiwe sisulu om nie hierdie man te gehelp het nie. There are no words for this